[{"text_idx": "#000000", "text": "UEA nuligas la Jarlibron kaj altigas la kotizon"}, {"text_idx": "#000001", "text": "Ekde 2019 UEA ne plu aperigos paperan Jarlibron. Samtempe la asocio planas draste altigi la kotizojn. Anstatau\u0306 11 eu\u0306roj la plej malalta jara kotizo en Nederlando ig\u0302os 44 eu\u0306roj. Por ricevi la revuon Esperanto sur papero necesos pagi 74 eu\u0306rojn."}, {"text_idx": "#000002", "text": "La plorinda financa situacio de Universala Esperanto-Asocio estis unu el la c\u0302efaj temoj de la estrara kunsido, okazinta en la Centra Oficejo fine de aprilo. En raporto dissendita al la komitato de UEA komence de majo, prezidanto Mark Fettes sciigis, ke la estraro proponos c\u0302eson de la papera eldono de la Jarlibro, por s\u0302pari monon."}, {"text_idx": "#000003", "text": "\u201dTiu eldono kostas al la Asocio c\u0302. \u20ac16.000 jare, dum la nova membrospaco disponigos la samajn informojn al niaj membroj en konstante aktuala kaj pli oportuna formo. Evidente tiu reformo estos ebla nur en la kadro de la proponata reformo de la membrosistemo. La nuna financa situacio de la Asocio tamen postulas fari tian kurag\u0302an pas\u0302on\u201d, skribas Mark Fettes."}, {"text_idx": "#000004", "text": "Responde al demando de Libera Folio, la prezidanto konfirmas, ke la proponota bug\u0302eto de UEA por la venonta jaro jam ne enhavos monon por eldono de la Jarlibro. Sekve la ankorau\u0306 ne aperinta Jarlibro 2018 s\u0302ajne ig\u0302os la lasta presita eldono de la libro, kiu dum jardekoj estis la c\u0302efa adresaro de Esperantujo."}, {"text_idx": "#000005", "text": "Lau\u0306 la plano c\u0302iuj bezonataj informoj anstatau\u0306e estos facile troveblaj en la ankorau\u0306 ne lanc\u0302ita nova retejo de UEA, por kies evoluigo la estraro de Mark Fettes en 2013 decidis elspezi 100.000 eu\u0306rojn."}, {"text_idx": "#000006", "text": "Precize kiam ekfunkcios la de tiam atendata nova \u201cmembrospaco\u201d en la retejo de UEA Mark Fettes ankorau\u0306 ne povas certe diri."}, {"text_idx": "#000007", "text": "Lige kun la j\u0302usa estrara kunsido klarig\u0302is ankau\u0306, ke la deficito de UEA dum la pasinta jaro ig\u0302is ec\u0302 pli alta ol avertite."}, {"text_idx": "#000008", "text": "Por 2017 la estraro de UEA bug\u0302etis deficiton de nur 9.450 eu\u0306roj. La c\u0302efa rimedo por atingi tian drastan plibonigon de la asociaj financoj devis esti grandaj subvencioj, kiujn la estraro esperis ricevi el nemovadaj fontoj. Tamen jam en oktobro la estraro konstatis, ke la esperataj subvencioj ne estos ricevitaj, kaj la deficito atingos 90.000\u2013110.000 eu\u0306rojn."}, {"text_idx": "#000009", "text": "Ankau\u0306 tio tamen montrig\u0302is tro optimisma takso \u2013 la efektiva deficito ig\u0302is proksimume 160.000 eu\u0306roj, nova rekordo. G\u0302is nun la rekorda oficiala deficito en la bug\u0302eto de UEA estis tiu en 2002 \u2013 entute 57.194 eu\u0306roj. Tiam temis pri la unua jaro post la protesta demisio de Osmo Buller, kiam la g\u0302enerala direktoro de la asocio estis Trevor Steele."}, {"text_idx": "#000010", "text": "Lau\u0306 la raporto de Mark Fettes al la komitato, la asocio sukcesis malpliigi la elspezojn c\u0302e la oficejo je 29.000 eu\u0306roj. Krome por movada evoluigo oni elspezis 22.000 eu\u0306rojn malpli ol bug\u0302etite."}, {"text_idx": "#000011", "text": "Tamen tiuj s\u0302paroj ne sufic\u0302is por ekvilibrigi la bug\u0302eton, c\u0302ar la membrokotizoj donis 50.000 eu\u0306rojn malpli ol bug\u0302etite kaj la kongreso 19.000 eu\u0306rojn malpli ol oni esperis. Krome la rento de diversaj investoj estis 40.000 eu\u0306rojn malpli ol bug\u0302etite, kaj ne estis ricevitaj 90.000 eu\u0306roj en bug\u0302etitaj ekstermovadaj subvencioj."}, {"text_idx": "#000012", "text": "Por la jaro 2018 la komitato post longaj diskutoj fine en decembro 2017 akceptis bug\u0302eton kun planata deficito de 140.000 eu\u0306roj. Tiel la kostoj superas la enspezojn je 30 procentoj. La mankantan monon oni prenos el la kapitalo de la asocio. Simile oni devos fari ankau\u0306 en 2019, lau\u0306 la kalkuloj de la estraro."}, {"text_idx": "#000013", "text": "Ec\u0302 se oni venontjare tranc\u0302os el la elspezoj 16.000 eu\u0306rojn, ne plu eldonante Jarlibron, kaj ec\u0302 se oni draste altigos la membrokotizojn, la estraro antau\u0306vidas deficiton de 130.000 eu\u0306roj. Lau\u0306 la raporto de Mark Fettes, la estraro efektive diskutis maldungon de oficistoj au\u0306 translokadon de la Centra Oficejo al malpli kosta lando, sed \u201cankorau\u0306 ne konvinkig\u0302is\u201d pri la dezirindeco de tiaj ec\u0302 pli drastaj rimedoj."}, {"text_idx": "#000014", "text": "\u201dLa tujaj prioritatoj \u2013 reformi la membrosistemon, modernigi la administradon, kaj renovigi la retejon \u2013 postulas stabilecon en la oficejo kaj bonan kunlaboron inter estraranoj kaj oficistoj\u201d, skribas Mark Fettes."}, {"text_idx": "#000015", "text": "La proponata reformo de la membrosistemo signifas interalie, ke malaperos la malplej kosta kategorio, \u201cmembro kun Gvidlibro\u201d. Tiaj membroj en Nederlando c\u0302i-jare pagas kotizon de 11 eu\u0306roj. La baza kotizkategorio anstatau\u0306e ig\u0302os la nuna \u201cmembro kun Jarlibro\u201d, kvankam se ne aperos Jarlibro, pli tau\u0306gus nomi g\u0302in \u201cmembro sen Jarlibro\u201d."}, {"text_idx": "#000016", "text": "La membroj sen Jarlibro esence ricevos la saman servon kiel la nunaj membroj kun Gvidlibro: aliron al la reta Jarlibro kaj elektronikan version de la revuo Esperanto. Tamen anstatau\u0306 11 eu\u0306roj jare ili devos pagi 44 eu\u0306rojn. Por aldone ricevi la paperan version de la revuo oni devos pagi 74 eu\u0306rojn."}, {"text_idx": "#000017", "text": "Junuloj sub la ag\u0302o de 19 jaroj tamen ricevos rabaton de 50 procentoj, kaj junuloj inter 19 kaj 24 jaroj rabaton de 25 procentoj. Kvankam la jure sendependig\u0302inta TEJO por kreskigi la membronombron altigis sian ag\u0302olimon al 35 jaroj, la junuloj 25\u201335 jaraj jam s\u0302ajne ne ricevos rabaton c\u0302e UEA, kiu kolektos la kotizojn."}, {"text_idx": "#000018", "text": "Libera Folio: La plej malalta kotizo estos altigita de 11 eu\u0306roj al 44 eu\u0306roj (en Nederlando), kun praktike la samaj servoj kiel nun. C\u0302u vi ne timas, ke tio fortimigos multajn nunajn membrojn?"}, {"text_idx": "#000020", "text": "G\u0302uste la s\u0302rumpado de la membraro estas unu el la c\u0302efaj problemoj de UEA. Lau\u0306 Mark Fettes la nuna Strategia laborplano \u201cmalsukcesis pri sia c\u0302efa celo, nome mobilizi aktivulojn je diversaj niveloj por komuna agado cele al la plifortigo de UEA kiel tuto. Sur c\u0302iuj agadkampoj, tiu manko sentig\u0302as \u2013 interalie c\u0302e la individua membraro, kies malrapida sed konstanta malkresko montras, ke niaj malnovaj membroj ne sufic\u0302e sukcesas varbi novajn.\u201d"}, {"text_idx": "#000021", "text": "Por flegi la membraron, lau\u0306 Mark Fettes nepras \u201dnutri la senton de la membroj pri aparteno al UEA; nepras teni ilin pli bone informitaj pri la agado de UEA kaj la disvolvig\u0302o de Esperanto tutmonde.\u201d"}, {"text_idx": "#000022", "text": "Anstatau\u0306 la nuligota Jarlibro la estraro de UEA diskutis, c\u0302u la asocio eventuale unu fojon en tri jaroj publikigu ian \u201calmanakon\u201d pri la movado. Tian almanakon la dezirantoj tiuokaze tamen s\u0302ajne devus aparte ac\u0302eti, sendepende de tio, c\u0302u ili jam pagis membrokotizon au\u0306 ne."}, {"text_idx": "#000026", "text": "44,- anstataux 11,-? He-he, bons\u0302ancon. Sendube UEA rikoltos samtiom da mono, sed kun malpli da membroj."}, {"text_idx": "#000027", "text": "Mi pagas jam kelkajn jarojn 11 eu\u0306rojn, neniam els\u0302utante \"E-on\" \u2013 nu eble unu kajeron en duonjaro mi \"trafoliumas\" en PDF-legilo. Kotizo je 11 eu\u0306roj estas mia tre eta, sed tamena subteno al UEA kiel de simpatianto. Supozeble, mi estas tute ne sola membro kun tiaj pensoj kaj agoj."}, {"text_idx": "#000028", "text": "Pagi 44 por ricevi la samon? Ne dankon."}, {"text_idx": "#000030", "text": "Jes ja problemo de la retj\u0302urnaloj estas ke oni ... ne legas ilin. Plejmulto el ni jam pasigas tutan tagon c\u0302e la ekrano. Se retformato tau\u0300gas por mallongaj informoj au\u0306 unu artikolaj periodaj\u0302oj kiel LF, g\u0302i ne tau\u0306gas por tuta revuo. En la nuna gazetaro la situacio iom post iom stabilig\u0302as : iuj j\u0302urnaloj kiuj naskig\u0302is interrete nun farig\u0302as (parte) paperaj. C\u0302u solvo ne estus enmeti la plej mallongajn novaj\u0302ojn en la funckionta retejo de UEA kaj aperigi malpli ofte (eble ses foje jare) pli dikan kajeron?"}, {"text_idx": "#000031", "text": "La c\u0302efa problemo de la revuo de UEA ne rilatas al tio, c\u0302u g\u0302i estas papera au\u0306 reta. La c\u0302efa problemo estas, ke g\u0302i nenion rakontas pri tio, kio efektive okazas en UEA."}, {"text_idx": "#000032", "text": "Mi samopinias. Ankau\u0306 mi pagas la 11 eu\u0306rojn. Mi faras tion nur pro mia klientig\u0302o al la libroservo. Mi ne uzas la aliajn servojn, kvankam la kotizo inkluzivas la ricevon de E en pdf-formo. Se mi vere devos pagi 44 eu\u0306rojn, mi malanig\u0302os. Mi nur esperas, ke la libroservo vendas ankau\u0306 al klientoj, kiuj ne estas membroj de UEA..."}, {"text_idx": "#000033", "text": "La libroservo c\u0302iam vendis al c\u0302iuj kaj c\u0302iaj klientoj, membroj au\u0306 nemembroj de UEA."}, {"text_idx": "#000034", "text": "Bedau\u0306rinde UEA ne konscias, ke tio kion g\u0302i faras reage al fikciaj financaj problemoj mem kau\u0306zas, ke g\u0302i perdas membrojn."}, {"text_idx": "#000036", "text": "Mark fettes sciigis, ke \"nepras teni [la membrojn] pli bone informitaj pri la agado de UEA kaj la disvolvig\u0302o de Esperanto tutmonde.\" \u2014 Mi suspektas, ke Libera folio estas unu el al plej efikaj rimedoj por atingi tiun celon."}, {"text_idx": "#000037", "text": "Miavide, novaj\u0302oj pri UEA faras enda vastan diskuton: kial do la plej respektinda Esperanto-asocio trafis staton de \"financa kaj organiza marasmo\" (Osmo Buller)? Por respondi tion necesas rigardi la demandon g\u0302enerale: por kio oni kreas tiaspecajn organizojn? Por realigi interesojn kaj kontentigi bezonojn de iliaj partoprenantoj. Kiajn do interesojn kaj bezonojn efektivigas UEA, kiaj estas g\u0302iaj celoj? Certe, oni povas formuli tion diversfome, tamen c\u0302iuokaze eblas, miaopinie, resumi ilin en du punktoj:"}, {"text_idx": "#000038", "text": "1. Ke pli da homoj uzu Esperanton.\n2. Ke tiuj, kiuj uzas Esperanton, povu fari tion pli efike kaj ricevi pli da utilo de g\u0302i."}, {"text_idx": "#000039", "text": "Kion do faras moderna UEA koncerne c\u0302i tiujn punktojn? Bedau\u0306rinde \u2014 almenau\u0306, tia bildo formig\u0302as por ekstera observanto, al kiuj mi apartenas \u2014 g\u0302i faras praktike nenion, koheran al la kondic\u0302oj de la moderna mondo. En la antau\u0306aj komentoj c\u0302e Libera Folio oni jam notis, ke nuraj servoj, kiujn ricevas la membroj de UEA, estas UKoj, periodaj\u0302oj kaj la libroservo. Tamen c\u0302iuj c\u0302i tiuj formoj de agado aperis antau\u0306 pli ol jarcento; kie do estas aktiveco surbaze de la ebloj, kiujn disponigas nuna tempo? Kaj se por \"flegi la membraron\" kaj c\u0302esi g\u0302ian s\u0302rumpadon oni intencas pli bone informi \"pri la agado de UEA kaj la disvolvig\u0302o de Esperanto tutmonde\" \u2014 pardonu, sed tio s\u0302ajnas al mi jam kompleta absurdo. Se oni volas ricevi subtenon flanke de Esperantistoj, oni montru sian kapablon esti en avangardo. Antau\u0306 tio oni ne sukcesos \"mobilizi aktivulojn je diversaj niveloj por komuna agado\"."}, {"text_idx": "#000040", "text": "P.S. Mi ankau\u0306 rekomendas atenti \"Esperanton en perspektivo\", p. 621 \u2014 similaj konsideroj estis formultaj tie jam antau\u0306 jardekoj."}, {"text_idx": "#000041", "text": "\"oni kreas tiaspecajn organizojn? \" \u2013 g\u0302i estis kreita antau\u0306 longe, pasis temp' kaj oni (pleje estraroj kaj proksimaj homoj al kaso \ud83d\ude09 ) strebas konservi situacion. Tamen vivo en la mondo disvolvig\u0302as, ofte ne antau\u0306videble kaj ne prdikeble...\nVia 'p.s.' \u2014 estas trafa."}, {"text_idx": "#000042", "text": "Mi opinias, ke enda rimedo por s\u0302ang\u0302i la situacion estus kreo de klubo de individuaj membroj de UEA surbaze de, ekzemple, Fejsbuka grupo. Enkadre de g\u0302i oni povus ellabori kolektivan vidpunkton koncerne tiun au\u0306 alian temon kaj diskonigi g\u0302in, influante per tio la estraron. En c\u0302iuj c\u0302i tiuj perturboj c\u0302ikrau\u0306 la organizaj\u0302o min plej mirigas, ke tute ne au\u0306deblas voc\u0302o de tiuj, kiuj subtenas g\u0302in per siaj kotizoj kaj do havas rajton fari al g\u0302i demandojn."}, {"text_idx": "#000043", "text": "Mi ekhavis la ideon c\u0302i-matene ke, se UEA simple nuligus c\u0302iujn servojn, g\u0302i povus s\u0302pari multon."}, {"text_idx": "#000045", "text": "Mi tre s\u0302atus se la gvidantoj de UEA komencus pensi \"Se ni povus dau\u0306re ekzisti, sed fari NUR TRI AFEROJN, kiuj ili estus?\" Oni c\u0302esu s\u0302ajnigi ke c\u0302io estas ebla. Mono kaj homfortoj ne estas senlimaj, kaj efektive tute male."}, {"text_idx": "#000048", "text": "UEA havas la membrokategorion \"dumviva membro kun Jarlibro\". Ekde la venonta jaro, la membroj en tiu kategorio estos \"dumvivaj membroj kun nenio\". Espereble tiu personoj, kiuj flirtas kun la ideo ig\u0302i dumviva membro de UEA, repensos. Ekzistas s\u0302ancoj ig\u0302i \"dumviva dupo de UEA\"."}, {"text_idx": "#000049", "text": "Sincere dirite, la kerna problemo ne estas la (relativa) alteco de kotizo: la problemo estas, ke homoj ofte ne trovas kialon (re)alig\u0302i al UEA, ec\u0302 se ili klopodas konvinki sin mem. Multaj el ni certe foje g\u0302enig\u0302is pri pago de 5 \u20ac por neutilaj\u0302o sed volonte pagis 500 \u20ac por utilaj\u0302o. Se vere temus NUR pri alteco de prezo/kotizo, tiam 5 \u20ac egalus g\u0302ojon kaj 500 \u20ac c\u0302agrenon. Sed ne estas tiel. Se mi ricevus bonajn servojn, ion utilan por mi, mi volonte pagus 100 \u20ac jare al UEA. Se mi ricevas NENION, mi malvolonte pagos ec\u0302 nur 3 \u20ac jare al UEA."}, {"text_idx": "#000052", "text": "Kaj ne pensu, ke nun parolas UEA-malamiko: mi ig\u0302is membro de UEA tuj en la unua jaro de mia esperantistig\u0302o, kiam mi apenau\u0306 povis kunmeti g\u0302ustan frazon en la lingvo. Kaj mi estas ec\u0302 eksa UEA-oficisto, kiu laboris kvin longajn jarojn en la kerna kerno, en la CO. Se ec\u0302 tia \"g\u0302isosta\" UEA- kaj CO-homo havas tian opinion... nu, UEA, estraro, eble estas tempo vere konsideri, ke vi havas seriozan problemon. Solvendan ne nur per (mal)altigo de kotizo."}, {"text_idx": "#000053", "text": "Mi plene konsentas kun vi. Kia do estas modelo, lau\u0306 kiu funkciu tia organizo kiel UEA? Miavide, en la nuna tempo g\u0302i devas funkcii kiel fondaj\u0302o, kie akumulas resursojn de Esperantistoj kaj uzas ilin por tio, kio en la ekonomia scienco nomig\u0302as \"komuna bono\", t.e. servoj kaj infrastrukturo, kiujn c\u0302iuj povas uzi kun utilo por si. Tamen hodiau\u0306, kiel vi prave priskribis, g\u0302i malmulton povas doni al averag\u0302a E-parolanto kaj g\u0302ia subtenado per kotizoj ja fakte havas karakteron de bonfarado por \"konservi la tradiciojn\" kaj \"antau\u0306enigi la lingvon\". Ne estas mirinde, ke finfine stimuloj por tio elc\u0302erpig\u0302as. Se oni volas ricevi subtenon fare de membroj de la E-komunumo, oni devas restarigi konfidon al si kaj demonstri, ke oni pensas pri ilia bono."}, {"text_idx": "#000056", "text": "UEA ne estas klubo kun unu kasisto, sed asocio, kiu c\u0302iujare devas publikigi sian bilancon."}, {"text_idx": "#000058", "text": "sxajnas al mi ke normala kotizo por alligi al mondskala organizajxo en la nuna jaro estas pli malpli 44. Do, se vi fidas al UEA, nur pagu la kotizon kaj ne plendu. Plejeble cxiuj aliaj organizajxoj havas similan kotizprezon."}, {"text_idx": "#000063", "text": "Se UEA ne pretas altigxi siajn kotizojn al normala moderna nivelo gixs nun, mi ne scias kiajn aliajn fusxojn gxi faras."}, {"text_idx": "#000064", "text": "Estas ia interesa vorto ke cxiuj lernu nun...."}, {"text_idx": "#000069", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000073", "text": "Alig\u0302i al 400 aliaj abonantoj"}]